SKRIFTLIG FORESPØRGSEL E-1648/98

af Mihail Papayannakis (GUE/NGL) til Kommissionen

(29. maj 1998)

Om: Bygning og idriftsættelse af dæmninger på Nestos-floden

Kommissionen udtalte i sit svar på to af mine forespørgsler (E-2676/96(1) og E-1286/97(2)) om Nestos-dæmningen, at de græske myndigheder rent faktisk har "udpeget Nestos-deltaet som et særligt beskyttet område i henhold til artikel 4 i Rådets fugledirektiv, 79/409/EØF(3). De har endvidere foreslået Nestos-deltaet udnævnt til lokalitet af betydning for Fællesskabet som led i Natura 2000 - nettet i henhold til Rådets habitat-direktiv, 92/43/EØF(4), idet der her er tale om et større område end det, der er udpeget som særligt beskyttet område".

Under henvisning til, at:

- DEI's (det statslige elselskab) dæmninger på Nestos er et projekt af stor rækkevidde, som vil få betragtelige virkninger for et stort område, der også omfatter beskyttede zoner; udførelsen og idriftsættelsen af DEI's projekter vil få alvorlige følger for vådområdet omkring Nestos, der har international betydning, og det følsomme skovområde omkring floden vil lide skade på grund af formindskelse af drikkevandsforsyningen og den skiftende vandstand i floden samt ophobning af det stof, der føres med floden,

- de turbiner ved Thesauros-dæmningen, der skal producere strøm, er sat i drift, og der er planer om at fylde reservoiret ved Platanovrisi; endvidere skal der bygges et anlæg, der kan kanalisere noget af flodvandet ud til overrisling af Drama-sletten. Disse overrislingsprojekter er ikke omfattet af miljørisikovurderingen, og der foreligger derfor ikke nogen oplysninger om eventuelle virkninger,

- der i de senere måneder er konstateret svovlbrinte af ukendt oprindelse i Thesauros-reservoiret, og i hele området fortsætter jordskredene, og

- Kommissionen ifølge sine svar følger nøje og med stor opmærksomhed med i sagen, bedes Kommissionen besvare følgende.

Agter Kommissionen at kræve, at der foretages særlige undersøgelser, så disse projekters virkninger for økosystemet omkring Nestos vurderes tilstrækkelig grundigt? Hvilke yderligere foranstaltninger agter Kommissionen at træffe, hvis den konstaterer, at der er tale om overtrædelse af direktiverne 79/409/EØF, 85/337/EØF og 92/43/EØF?

Svar afgivet på Kommissionens vegne af Ritt Bjerregaard

(26. juni 1998)

Som led i behandlingen af den klage, der er indgivet om det samme emne, har Kommissionen rettet henvendelse til de græske myndigheder, som har afgivet visse oplysninger vedrørende tilladelsen til igangsætning af arbejderne og forløbet af disse samt vedrørende de undersøgelser, der er foretaget for så vidt angår dæmningernes virkning for områder, som er fredet i henhold til Rådets direktiv 79/409/EØF af 2. april 1979 om beskyttelse af vilde fugle, eller som er foreslået beskyttet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

For ganske nylig har de klagende parter tilstillet Kommissionen nogle supplerende dokumenter, indeholdende nye oplysninger i sagen. Kommissionen vil nærmere undersøge disse, såvel som svarene fra de græske myndigheder, inden den træffer sin beslutning om, hvad der videre skal ske i sagen. De informationer, det ærede medlem har indgivet, vil ligeledes blive taget med i betragtning.

Såfremt Kommissionen måtte skønne, at Grækenland ikke har efterkommet sine forpligtelser i henhold til fællesskabslovgivningen, vil den træffe de foranstaltninger, der er fastsat i EF-traktaten (artikel 169).

(1) EFT C 83 af 14.3.1997, s. 47.

(2) EFT C 373 af 9.12.1997, s. 101.

(3) EFT L 103 af 25.4.1979, s.1.

(4) EFT L 206 af 22.7.1992, s.7.